שם משפחתו הוא - שאמה, אך באוקטובר 2010 החליט להוסיף לשמו את שם המשפחה "הכהן" (משפחתו מיוחסת לכהנים), כדי להדגיש את יהדותו. זאת, לאחר שרבים בציבור סברו בטעות כי הוא משתייך למגזר הדרוזי.
קריירה פוליטית.
החל משנת 2002 שימש כיושב ראש סניף הליכוד ברמת גן. בשנת 2003 נבחר כחבר במועצת עיריית רמת גן, וכיהן במועצה עד לבחירתו לכנסת בשנת 2009. בפעילותו במועצה בלט בתחום איכות הסביבה. שימש כיו"ר ועדת הביקורת של העירייה, במסגרת זו ניהל מאבק מתוקשר נגד ראש העירייה צבי בר.
שימש יו"ר מועצת צעירי הליכוד הארצית. במהלך תקופת טרום ההתנתקות והמאבק הפנימי בליכוד בין אריאל שרון לקבוצת המתנגדים לתוכנית שכונו בתקשורת ה"מורדים", היה שאמה הכהן ממנהיגי חברי המרכז שתמכו בשרון.
בשנת 2009 בבחירות לכנסת ה-18 שובץ במקום ה-25 ברשימת הליכוד כנציג מחוז דן, ונבחר לכנסת. תחילה שימש כסגן יושב ראש הכנסת וב-2010 התמנה ליושב ראש ועדת הכלכלה של הכנסת. כיושב ראש ועדת הכלכלה פעל רבות בנושאים חברתיים מבחינת רגולציה ומיסוי וסייע בהעברתן של מסקנות ועדת ששינסקי בדרך לרפורמת המיסוי בסקטור הגז הטבעי והנפט ולאישורו של חוק מיסוי רווחי נפט. במהלך כהונת הכנסת ה-18 הגיש שאמה למעלה מ-40 הצעות חוק פרטיות ועשרות הצעות לסדר. בשנת 2013 לקראת הבחירות לכנסת ה-19, שובץ שאמה הכהן במקום ה-32 ברשימת הליכוד ישראל ביתנו, אך זו קיבלה 31 מנדטים ושאמה לא נבחר לכנסת.
בשנת 2013 הגיש את מועמדותו לראשות עיריית רמת גן, אולם בבחירות שנערכו באוקטובר 2013 הפסיד בהתמודדות לישראל זינגר, סיעתו, "רמת-גן 1", זכתה בארבעה מנדטים במועצת עיריית רמת גן והוא החל לכהן כיו"ר האופוזיציה במועצת העיר וכיו"ר ועדת הביקורת של העירייה.
בנובמבר 2013 הוענק לו אות אביר איכות השלטון בקטגוריית הרשות המחוקקת.
עם בחירתו של ראובן ריבלין לנשיא מדינת ישראל ב-10 ביוני 2014, התפטר שאמה-הכהן מחברותו במועצת עיריית רמת גן וחזר לכהן כחבר הכנסת. שר החוץ, אביגדור ליברמן, הציע לשאמה-הכהן את תפקיד שגריר ישראל ל-OECD ולאונסק"ו, שמקום מושבו בפריז, ובאוגוסט 2014 הממשלה אישרה מינוי זה, מה שהביא לסיום כהונתו בת החודשיים בכנסת ה-19. אלכס מילר התמנה במקומו לחבר הכנסת.
ערב השבעתו לכנסת, מתח שאמה הכהן ביקורת על הליכוד, שלדבריו מזניח את נושאי החברה לטובת קידום ההתנחלויות: . בשל הבדלי השקפה מדינית בינו לבין הליכוד, הודיע שאמה הכהן על אפשרות לחבירה למפלגה עתידית בראשות משה כחלון.
באוקטובר 2017 פסק בית משפט השלום בתל אביב שפרסומים של שאמה הכהן בדף פייסבוק שלו בעניינו של עובד בעיריית רמת-גן, חיים קרשינקר, הם בגדר לשון הרע, וחייב אותו לשלם פיצויים בסך 200 אלף ש"ח. שאמה ערער על פסק הדין אך בית המשפט המחוזי דחה את הערעור והותיר על כנה את הקביעה, לפיה שאמה הוציא לשון הרע.
בנובמבר 2017 פסק בית המשפט השלום בתל אביב שפרסומים של שאמה הכהן כנגד מ"מ ראש עיריית רמת גן, משה רווח, הם בגדר לשון הרע וחייב אותו לשלם פיצויים בסך 280 אלף ש"ח והוצאות משפט בסך 46 אלף ש"ח. שאמה הכהן ערער לבית המשפט המחוזי, אך ערעורו נדחה והוא חויב לשלם הוצאות משפט נוספות בסך 20 אלף ש"ח.
לאחר פרישת ארצות הברית מאונסק"ו באוקטובר 2017 הנחה משרד החוץ את שאמה הכהן להתכונן לפרישה מאונסק"ו, וב-22 בדצמבר 2017 הגיש שאמה הכהן לראשת הארגון את "מכתב בקשת הפרישה" של ישראל. הפרישה נכנסה לתוקף בסוף שנת 2018.
בשנת 2018 התמודד בבחירות לראשות ולמועצת העיר. שאמה-הכהן עלה לסיבוב השני יחד עם ישראל זינגר ראש העיר המכהן, ובסיבוב זה גבר על זינגר ונבחר לראשות העיר.
לקראת הבחירות לכנסת ה-24, הצטרף למפלגת תקווה חדשה של גדעון סער ושימש כראש מטה הבחירות שלה.
כראש עיריית רמת גן.
לאחר בחירתו של שאמה לעיריית רמת-גן הכריז שהוא פועל לסגירת השירות הווטרינרי בעיר.
לאחר שנים בהן הפעילה העירייה במה המותאמת לציבור הדתי ביום העצמאות, ביוני 2019, החליט שאמה הכהן שבכל אירוע עירוני הפתוח לקהל הרחב תופיע לפחות זמרת אחת, ותוכן האירוע יצריך את אישור מנכ"לית העירייה או יועצת ראש העיר למעמד האישה, זאת
בעקבות טענות על כך שלא התאפשר לנערה לשיר על אחת הבמות. בהמשך אותה השנה, הודיע כי על במות יום העצמאות יופיעו רק אמנים מקומיים ובעלות של עד 60 אלף שקלים להופעה.
שאמה-הכהן הוביל גם החלטה של עיריית רמת גן שלא לאפשר עוד קידום תמ"א 38 בעיר.
מועצת העיר קיבלה את יוזמתו להפעיל הסעות בשבתות מרמת גן למוקדי הבילוי בתל אביב.
התבטא נגד מגורי חרדים בעיר רמת גן: "התחרדות העיר רמת גן - איום אסטרטגי".
בדצמבר 2021 הורה להסיר את העבודה "ירושלים" של האמן דוד ריב מתערוכה במוזיאון העירוני על אף שבית המשפט המחוזי בתל אביב הורה נגד פעולה זו.
חיים אישיים.
שאמה-הכהן נשוי לוורד ואב לשלושה בנים ובת.
רחל אדטו
רחל אדטו-לוי (נולדה ב-21 ביוני 1947) היא רופאה ישראלית, שכיהנה כחברת הכנסת ה-18 מטעם מפלגת קדימה ומפלגת התנועה.
ביוגרפיה.
רחל אדטו נולדה בחיפה ולמדה בבית הספר הריאלי בעיר. בעלת תואר דוקטור לרפואה מטעם בית הספר לרפואה של האוניברסיטה העברית בירושלים וכן בעלת תואר מוסמך במנהל עסקים מהאוניברסיטה העברית ותואר בוגר במשפטים מהקריה האקדמית אונו, הוסמכה כעורכת דין וחברה בלשכת עורכי הדין. בשנת 1980 הוסמכה כמומחית למחלות נשים ומיילדות. שימשה כרופאה בכירה במחלקת נשים בבית החולים הדסה הר הצופים. בשנת 1993 מונתה לתפקיד סגנית מנהל בית החולים הדסה עין כרם, וב-1995 לסמנכ"ל המרכז הרפואי שערי צדק, תפקיד אותו מילאה עד שנת 2006. בין השנים 2000–2004 הייתה סגנית יו"ר ארגון הרופאות בישראל.
בין התפקידים הציבוריים שאותם ממלאת אדטו: יועצת שר הבריאות לבריאות האשה (מאז 1997), יו"ר המועצה הלאומית לבריאות האשה, חברה במועצה הלאומית למיילדות וגינקולוגיה ובוועדה הציבורית לקביעת סל הבריאות (מאז 2000) וייצוג ישראל במשלחת לעצרת האו"ם בניו יורק. שימשה גם כחברת מועצת מבשרת ציון.
לקראת הבחירות לכנסת השבע עשרה הוצבה במקום ה-35 ברשימת קדימה לכנסת. בבחירות זכתה קדימה ב-29 מנדטים ואדטו לא נבחרה לכנסת. לקראת הבחירות לכנסת השמונה עשרה נבחרה למקום ה-22 ברשימת קדימה ונבחרה לכנסת. לקראת הבחירות לכנסת התשע עשרה הצטרפה למפלגת התנועה בראשות ציפי לבני.
עבודתה בכנסת התמקדה בנושאים החברתיים ובעיקר בתחום הבריאות. הייתה חברה בוועדת הכנסת ובוועדת העבודה, הרווחה והבריאות ועמדה בראש השדולה לקידום בריאות האישה ואגודות הידידות הפרלמנטריות עם הודו ונפאל. עם החוקים שיזמה במהלך כהונתה בכנסתם נמנים חוקים אלה:
חיים אישיים.
אדטו היא אם לשני בנים, ומ-2015 היא בת זוגו של העיתונאי אהרן ברנע.
חמד עמאר
חמד עמאר (בערבית: حمد عمار; נולד ב-5 בנובמבר 1964) הוא פוליטיקאי דרוזי-ישראלי המכהן כשר במשרד האוצר מטעם ישראל ביתנו ולפני כן כיהן מטעם המפלגה כחבר הכנסת.
ביוגרפיה.
נולד לאב אזימי ולאם אנישי. שירת בצה"ל בשנים 1982–1986. עבד כעוזרו של אביגדור ליברמן בעת שזה כיהן כשר התשתיות הלאומיות ושר התחבורה. ב-1998 הוצב במקום השני ברשימה עצמאית למועצת העיר שפרעם. הרשימה קיבלה 2 מנדטים ועמאר נבחר לחבר במועצת העיר שפרעם. הוא כיהן בתפקיד זה עד הבחירות הבאות ב-2003. ייסד את עמותת תנועת הנוער הדרוזי בישראל ואת העמותה לאמנויות לחימה בישראל, והוא אמן קראטה בעל חגורה שחורה דאן 5 בקראטה בסגנון שוטוקאן.
בעל תואר ראשון במדעי החברה ממכללת צפת. סיים לימודי משפטים במכללת שערי משפט.
עבד ברשות הלאומית לבטיחות בדרכים. שובץ במקום ה-12 ברשימת ישראל ביתנו לקראת הבחירות לכנסת ה-18, במקום ה-10 ברשימה המשותפת הליכוד - ישראל ביתנו לבחירות לכנסת ה-19, ובמקום החמישי ברשימת ישראל ביתנו לבחירות לכנסת העשרים ובכולן הוא נבחר לכנסת.
לאחר כניסת המפלגה לממשלת ישראל ה-34 נבחר עמאר לשמש כסגן יושב ראש הכנסת.
בבחירות לכנסת ה-21 שנערכו במרץ 2019 הוצב עמאר במקום השישי ברשימת המפלגה ולא נכנס לכנסת. בבחירות לכנסת ה-22 שנערכו בספטמבר של אותה שנה הוצב עמאר בשנית במקום השישי. בבחירות אלו זכתה המפלגה לשמונה מושבים ועמאר נבחר לכהונה רביעית בכנסת. בבחירות לכנסת ה-23 שנערכו במרץ 2020 הוצב בפעם השלישית במקום השישי ונבחר שוב. בכנסת ה-23 הוא כיהן כסגן יו"ר הכנסת מטעם מפלגתו.
עם הקמת הממשלה ה-36 הוא מכהן כשר במשרד האוצר.
חיים אישיים.
עמאר נשוי ואב לשלושה ילדים. תושב העיר שפרעם.
משה מטלון
משה "מוּץ" מטלון (נולד ב-12 במאי 1953, כ"ז באייר ה'תשי"ג בתל אביב) הוא חבר הכנסת לשעבר מטעם ישראל ביתנו בכנסת ה-18.
ביוגרפיה.
מטלון התגייס לשירות צבאי במסגרת הנח"ל. בהיותו באימון מתקדם בגדוד 50 (שהשתייך אז לחטיבת הצנחנים) נפצע קשה בתאונת משאית עמוסה בתחמושת, פלג גופו התחתון נותר משותק והוא הוכר כנכה 100%, מאז מרותק מטלון לכסא גלגלים. הוא השתתף באולימפיאדת הנכים טורונטו (1976) בתחרויות הטלת כידון והדיפת כדור ברזל. מטלון שימש יועץ ליוצרי הסרט "לא שם זין" המתאר את התמודדותו של חייל צה"ל עם נכותו, ואף השתתף באחת הסצנות.
מטלון למד קרימינולוגיה וסוציולוגיה באוניברסיטת בר-אילן, וכן לימודי גמולוגיה, עסק בתחום היהלומים מספר שנים, היה בעל סוכנות נסיעות, חנות מזון וסוכן של המועצה להסדר ההימורים בספורט.
בשנת 1994 הצטרף לליכוד וכיהן כחבר מועצת העיר הרצליה עד שנת 2000. מטלון כיהן בהנהלת אגודת הספורט מכבי הרצליה והיה ראש משלחת ישראל למשחקים הפאראלימפיים באתונה 2004 ובייג'ינג 2008.